ДЕЛЕГИРАН РЕГЛАМЕНТ (ЕС) 2015/160 НА КОМИСИЯТА
от 28 ноември 2014 година
за изменение на Делегиран регламент (ЕС) № 907/2014 за допълнение на Регламент (ЕС) № 1306/2013 на Европейския парламент и на Съвета във връзка с разплащателните агенции и други органи, финансовото управление, уравняването на сметки, обезпеченията и използването на еврото
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 40 и член 53, параграф 3 от него,
като има предвид, че:
(1)
В член 5 от Делегиран регламент (ЕС) № 907/2014 на Комисията (2) се определят условията, съгласно които в съответствие с принципа за пропорционалност направените след сроковете за плащане разходи се считат за допустими за плащания от страна на Съюза.
(2)
От съображения за правна сигурност и яснота е необходимо да бъдат допълнени разпоредбите, които вече са установени в член 5 от Делегиран регламент (ЕС) № 907/2014, с условията, които следва да се прилагат спрямо директните плащания, извършени през финансовата 2015 година, както е предвидено в Регламент (ЕО) № 73/2009 на Съвета (3). За тази цел е необходимо по-конкретно позоваване на съответните тавани, определени за държавите членки по отношение на календарната 2014 година в Регламент (ЕО) № 73/2009, като се прави разграничение между държавите членки, които прилагат схемата за единно плащане, и тези, които прилагат схемата за единно плащане на площ. Освен това, за да бъде отразено конкретното състояние на прилагането на финансовата дисциплина, следва да се направи позоваване на разпоредбите на член 11 от Регламент (ЕО) № 73/2009 по отношение на плащанията във връзка с календарната 2013 година и на разпоредбите на член 26 от Регламент (ЕС) № 1306/2013 по отношение на плащанията във връзка с календарната 2014 година.
(3)
Необходимо е пояснение на член 12, параграф 8 от Делегиран регламент (ЕС) № 907/2014, тъй като формулировката му би могла непреднамерено да накара Комисията да прилага ниво на фиксирана корекция, която е по-ниска от риска за бюджета на Съюза. Ето защо член 12, параграф 8 от посочения регламент следва да бъде преформулиран, за да се посочи ясно, че в случаите, когато обективни сведения показват, че максималната загуба за фондовете е по-ниска от загубата, която произтича от прилагането на единна ставка, по-ниска от предложената от Комисията, Комисията следва да прилага тази по-ниска фиксирана ставка при определянето на сумите, които да бъдат изключени от финансирането от Съюза.
(4)
Поради това Делегиран регламент (ЕС) № 907/2014 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 907/2014 се изменя, както следва:
1)
В член 5 се добавя следният параграф 3a:
„3а. Чрез дерогация от параграф 2 през финансова година 2015 година, когато става въпрос за директните плащания, изброени в приложение I към Регламент (ЕО) № 73/2009 на Съвета, се прилагат следните условия:
а)
ако прагът, посочен в параграф 2, първа алинея, не е използван изцяло по отношение на календарната 2014 година за извършените до 15 октомври 2015 г. плащания и ако оставащата част от прага надхвърля 2 %, оставащата част се намалява на 2 %;
б)
ако дадена държава членка прилага схемата за единно плащане в съответствие с дял III, глава 3 от Регламент (ЕО) № 73/2009, директните плащания, различни от плащанията по Регламент (ЕС) № 228/2013 на Европейския парламент и на Съвета (4) и по Регламент (ЕС) № 229/2013 на Европейския парламент и на Съвета (5) по отношение на календарната 2013 г. или по-ранна година, направени след срока за плащане, ще бъдат допустими за плащания от ЕФГЗ само ако общата сума на директните плащания, направени в рамките на финансовата 2015 г., които в съответните случаи са коригирани до сумите преди корекцията, предвидена в член 11 от Регламент (ЕО) № 73/2009 или в член 26 от Регламент (ЕС) № 1306/2013, не надхвърля тавана, определен в приложение VIII към Регламент (ЕО) № 73/2009 по отношение на календарната 2014 г. и като се вземат под внимание сумите, произтичащи от прилагането на член 136б от Регламент (ЕО) № 73/2009 за календарната 2014 г., както е предвидено в приложение VIIIа към същия регламент.
в)
ако държавата членка прилага схемата за единно плащане на площ, предвидена в член 122 от Регламент (ЕО) № 73/2009, директните плащания по отношение на календарната 2013 година или по-ранна година, направени след срока за плащане, са допустими за финансиране от ЕФГЗ само ако общата сума на директните плащания, извършени в рамките на финансовата 2015 година, които в съответните случаи са коригирани до сумите преди корекцията, предвидена в член 11 от Регламент (ЕО) № 73/2009 или в член 26 от Регламент (ЕС) № 1306/2013, не надхвърля сбора от индивидуалните тавани за директните плащания, установени по отношение на календарната 2014 година за съответната държава членка;
г)
разходите, надхвърлящи посочените в буква а), б) или в) ограничения, се намаляват със 100 %.
Сумите на възстановяванията, посочени в член 26, параграф 5 от Регламент (ЕС) № 1306/2013, не се вземат предвид при проверката на спазването на условието, посочено в първа алинея, буква б) или в) от настоящия параграф.
2)
В член 12 параграф 8 се заменя със следното:
„8. Ако държавата членка представи обективни сведения, които не отговарят на условията, посочени в параграфи 2 и 3 от настоящия член, но които показват, че максималната загуба за фондовете е по-ниска от произтичащата от прилагането на по-ниска от предложената фиксирана ставка, Комисията използва тази по-ниска фиксирана ставка при определяне на сумите, които трябва да бъдат изключени от финансирането от Съюза в съответствие с член 52 от Регламент (ЕС) № 1306/2013.“
Член 2
Настоящият регламент влиза в сила на седмия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 28 ноември 2014 година.